**Výzva na podávanie návrhov na kandidátov/kandidátky na post člena/členky Výkonnej rady Akreditačnej agentúry nominovaného Študentskou radou vysokých škôl**

Študentská rada vysokých škôl vyzýva akademickú obec a odború verejnosť na podávanie kandidátok na post člena/členky Výkonnej rady Slovenskej akreditačnej agentúry pre vysoké školstvo („výkonná rada”) na základe zákona č. 269/2018 Z. z. („zákon”). Návrh na kandidáta/kandidátku môže podať člen/členka akademickej obce niektorej vysokej školy alebo odbornej verejnosti.

Študentská rada vysokých škôl na základe § 7 ods. 2 zákona podáva jeden návrh na člena/členku výkonnej rady. Študentská rada podáva návrh na:

**jedného člena výkonnej rady**, ktorý spĺňa podmienky podľa **§ 7 ods. 5** zákona o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov:

a) je bezúhonná,

b) má spôsobilosť na právne úkony v plnom rozsahu,

c) má vysokoškolské vzdelanie tretieho stupňa a

d) pôsobí v čase podania návrhu na vymenovanie alebo pôsobila počas predchádzajúcich 15 rokov najmenej

1. päť rokov vo funkcii profesora na vysokej škole so sídlom na území Slovenskej

republiky,

2. päť rokov vo funkcii profesora alebo v obdobnej funkcii na vysokej škole so

sídlom mimo územia Slovenskej republiky,

3. päť rokov ako výskumný pracovník s vedeckou hodnosťou „doktor vied“,

4. päť rokov ako riadiaci výskumný pracovník v odbornej, vedeckej alebo v

umeleckej inštitúcii v zahraničí,

5. desať rokov ako samostatný umelecký pracovník v odbornej, vedeckej alebo v

umeleckej inštitúcii v zahraničí,

6. desať rokov ako akademický zamestnanec vysokej školy so sídlom mimo

územia Slovenskej republiky alebo

7. desať rokov v riadení v právnickej osobe.

Návrh na kandidáta sa podáva elektronicky, na e-mail **srvs@srvs.sk** do **03. 02. 2023, 20:00**. V návrhu je potrebné uviesť, ktorý bod z § 7 ods. 5 zákona daná osoba spĺňa. Na návrhy, ktoré sú nekompletné podľa tohto oznamu a ktoré budú doručené po termíne podľa predchádzajúcej vety, sa neprihliada.

Povinné prílohy k návrhu na kandidáta/kandidátku:

* - štruktúrovaný životopis,
* - motivačný list,
* - čestné vyhlásenie kandidáta, že spĺňa náležitosti podľa zákona,
* - súhlas dotknutej osoby so spracovávaním osobných údajov,
* - súhlas navrhovaného kandidáta s kandidatúrou v prípade, ak ho navrhuje iná osoba.

Predsedníctvo ŠRVŠ na svojom zasadnutí 04. 02. 2023 skontroluje všetky náležitosti návrhov na kandidátov a v prípade splnenia potrebných náležitostí pozve kandidátov na verejné vypočutie, ktoré sa uskutoční na zasadnutí Valného zhromaždenia ŠRVŠ dňa **10. 02. 2023 so začiatkom o 14:00 v Bratislave** (presné miesto upresníme.)Zasadnutie je verejné.
Priebeh prezentovania kandidátov/kandidátiek a následné hlasovanie o kandidátoch/kandidátkach bude prebiehať podľa Rokovacieho poriadku ŠRVŠ. V prípade akýchkoľvek nejasností ohľadom návrhov na kandidátov/kandidátky a podávaní návrhov je možné sa informovať na srvs@srvs.sk.

* **Súhlas dotknutej osoby so spracovaním osobných údajov**V zmysle zákona č. 18/2018 Z. z. o ochrane osobných údajov a o zmene a doplnení niektorých zákonov, ktorý najmä v §§ 19-30 upravuje práva dotknutej osoby v oblasti spracovania osobných údajov, vyjadrujem súhlas Študentskej rade vysokých škôl so spracovaním poskytnutých osobných údajov uvedených v *návrhu na kandidáta na člena výkonnej rady akreditačnej agentúry* a v priložených prílohách, za účelom výberového procesu. Uvedený súhlas sa týka poskytnutia uvedených údajov členom Študentskej rady vysokých škôl.
Som si vedomý/á, že stiahnutie tohto súhlasu bude mať za následok neakceptovanie návrhu a bude sa naň hľadieť, akoby nebol podaný.
* Meno a priezvisko:
Dátum: Podpis: